ไทยเป็นเจ้าภาพจัดการประชุมเอเชีย-ยุโรป ว่าด้วยความยั่งยืนทางทะเล ณ โรงแรมเซ็นทาราแกรนด์ แอท เซ็นทรัลเวิลด์ กรุงเทพฯ โดยมีการแลกเปลี่ยนประสบการณ์ เพื่อหาแนวทางพัฒนาคนกับสิ่งแวดล้อมทางทะเลอย่างสมดุลและยั่งยืน
นายดอน ปรมัตถ์วินัย รัฐมนตรีว่าการกระทรวงการต่างประเทศ เป็นประธานในพิธีเปิดการประชุมเอเชีย – ยุโรป ว่าด้วยความยั่งยืนทางทะเล หรือ ASEM High-Level Meeting on Marine Sustainability โดยมีผู้แทนระดับสูงจากประเทศสมาชิก ASEM องค์กรระหว่างประเทศ และภาคส่วนที่เกี่ยวข้อง กว่า 170 คน ร่วมแลกเปลี่ยนความรู้และประสบการณ์เกี่ยวกับการส่งเสริมความยั่งยืนทางทะเล โดย รัฐมนตรีว่าการกระทรวงการต่างประเทศ กล่าวถึงท่าทีและบทบาทของไทย ที่ได้ให้ความสำคัญกับการบรรลุเป้าหมายการพัฒนาอย่างยั่งยืน โดยเฉพาะ เป้าหมายที่ 14 ว่าด้วยการใช้ประโยชน์จากมหาสมุทรและทรัพยากรทางทะล ดังจะเห็นได้จากความพยายามของไทยในการจัดทำแผนจัดการมลพิษ และแผนแม่บทการบริหารจัดการขยะมูลฝอยของประเทศ การรณรงค์ลดการใช้พลาสติก การวิจัยเรื่องการใช้วัสดุทดแทนพลาสติก รวมถึง การแก้ไขปัญหาการทำประมงผิดกฎหมาย ซึ่งช่วงเดือนเมษายน จะมีการประชุมอาเซียน-สหภาพยุโรป เพื่อผลักดันให้มีคณะทำงานร่วมกันการแก้ปัญหาการทำประมงผิดกฎหมาย หรือ IUU Fishing โดยเชื่อมั่นว่า การประชุมครั้งนี้ จะเป็นการหาความสมดุลระหว่างคนกับสิ่งแวดล้อม รวมทั้ง ส่งผลให้เกิดการเปลี่ยนแปลงในการอนุรักษ์และฟื้นฟูทรัพยากรทางทะเล ด้วยการสร้างความตระหนักรู้ควบคู่กันไป         จากนั้น ผู้แทนระดับสูงจากประเทศสมาชิกของ ASEM อาทิ รัฐมนตรีช่วยว่าการกระทรวงสิ่งแวดล้อมกัมพูชา / ปลัดกระทรวงทรัพยากรธรรมชาติและสิ่งแวดล้อมของไทย / เอกอัครราชทูตสหภาพยุโรปประจำประเทศไทย ได้ร่วมกล่าวถ้อยแถลง ซึ่งมีเนื้อหาสอดคล้องกัน ในการตระหนักถึงความสำคัญของทรัพยากรทางทะเล และปัญหาขยะทางทะเล พร้อมแสดงความมุ่งมั่นที่จะสร้างความยั่งยืนทางทะเลร่วมกันโดยทันที นอกจากนี้ ยังมีการสัมมนาในหัวข้อต่าง ๆ ที่น่าสนใจ อาทิ การส่งเสริมความร่วมมือระหว่างเอเชียและยุโรปเพื่อส่งเสริมเศรษฐกิจหมุนเวียน และแนวคิด SMART Ocean / การส่งเสริมความร่วมมือเพื่อการพัฒนาเศรษฐกิจทางทะเล หรือ Blue Economy อย่างยั่งยืน และ แนวทางปฏิบัติในการจัดการขยะและมลพิษทางทะเล